

*Pranešimas žiniasklaidai*

*2025 05 22*

**Pirmo ketvirčio MERKO Lietuvoje butų pardavimai išaugo penkis kartus**

**UAB Merko statyba apyvarta iš generalinės rangos sutarčių 2025 metų pirmą ketvirtį pasiekė 23 mln. eurų. Per šį laikotarpį parduoti 74 butai.**

„2024-ieji mums buvo rekordiniai darbų apimtimis metai – pasiekėme 270 mln. eurų apyvartą, įgyvendinome kelis labai didelius projektus, kurie dabar jau baigti arba darbai juose artėja prie pabaigos, tad natūralu, kad šiemet sumažėjo ir apyvarta“, – komentuoja pirmo ketvirčio rezultatus Saulius Putrimas, MERKO Lietuvoje vadovas, ir atkreipia dėmesį į rekordiškai – net penkis kartus – išaugusius butų pardavimus.

**Dešimt metų įgyvendinami atsinaujinančios energetikos projektai**

Jau kelerius pastaruosius metus pagrindinės MERKO rangos darbų kryptys Lietuvoje nesikeičia: tai atsinaujinančios energetikos, inžinierinės ir gynybos infrastruktūros projektų plėtra, gyvenamojo būsto statyba. Pasak pašnekovo, baiginėjant didžiuosius projektus, grįžtama prie ankstesnių optimalių darbų apimčių. Pavyzdžiui, 2023 metais pirmo ketvirčio apyvarta iš generalinės rangos sutarčių buvo 8,5 mln. eurų, o pernai tuo pačiu laikotarpiu ji siekė 49 mln. eurų.

„Šiemet galėsime minėti gražų jubiliejų – 2015-aisiais įrengėme pirmuosius vėjo jėgainių pamatus, o per šį dešimtmetį tapome pirmaujančiais vėjo parkų statytojais Lietuvoje. UAB Merko statyba pripažinta daugiausiai vėjo elektrinių pamatų įrengusia įmone. Esame subūrę šiai rangos darbų krypčiai profesionalų komandą, išliejome jau daugiau kaip du šimtus vėjo jėgainių pamatų. Galime sėkmingai realizuoti vėjo jėgainių parkų projektus ne tik Lietuvoje, bet ir kitose Baltijos šalyse – šiuo metu kaip tik žvalgomės naujų plėtros galimybių“, – pasakoja MERKO Lietuvoje vadovas.

S. Putrimo teigimu, darbų apimtys atsinaujinančios energetikos objektuose labai skiriasi. Vienur statomos naujos kartos elektrinės su visa reikalinga infrastruktūra (BOP apimtis), kitur MERKO pastatė vėjo parkams skirtas transformatorines pastotes, įrengė kitą infrastruktūrą.

Taip pat šį ketvirtį buvo tęsiami statybos darbai paties MERKO vystomame NT projekte „Vilnelės skverai“, pradėtas statyti naujas gyvenamųjų namų kompleksas „Šnipiškių Urban“.

**Išaugęs susidomėjimas butais**

Markučiuose esančiame gyvenamųjų namų kvartale „Vilnelės skverai“ baigti statyti trijų etapų namai, juose – 750 butų, kurių didžioji dalis jau parduota. Statybos čia bus tęsiamos – iškils dar vieno, jau ketvirto, skvero namai.

Sparčiai besikeičiančiame sostinės Šnipiškių rajone MERKO jau gali pasiūlyti įsigyti butus naujame projekte „Šnipiškių Urban“. Buvusiame apleistame sklype iškils šeši aštuonių – šešių aukštų namai. Juose suprojektuoti 229 butai, kurių plotas sieks nuo 30 iki 110 kv. metrų, bus ir nedidelių, ir erdvių 3-4 kambarių butų. Visi jie – su terasomis arba balkonais. Po visu kvartalu bus įrengta dviejų aukštų požeminė automobilių stovėjimo aikštelė, patalpos dviračių saugykloms.

2025 metų pirmą ketvirtį MERKO pasirašė 74 preliminarias butų pirkimo-pardavimo sutartis. Per tą patį laikotarpį 2024-aisiais buvo sudaryta 15 tokių sutarčių.

„Išaugusius pardavimus lėmė atsigaunanti NT rinka ir padidėjęs susidomėjimas naujais butais. Taip pat pradėjome statyti bei pardavinėti butus dar viename, naujame projekte – „Šnipiškių Urban“. Tai gerokai papildė MERKO parduodamų butų aruodą, nes pastaruosius kelerius metus turėjome butų tik „Vilnelės skverų“ namuose. Dabar galėsime pasiūlyti jų dviejuose labai patraukliose, populiariose lokacijose, sparčiai besikeičiančiose Vilniaus dalyse – Markučiuose ir Šnipiškėse.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse veikiančios grupės apyvarta 2024 metais buvo 539 mln. eurų, grupėje dirbo 605 darbuotojai.*

MERKO nuotraukose:

„Vilnelės skverų“ namai.

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)